[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.1.2009

COM(2008) 899 τελικό

2006/0258 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τις στατιστικές για τα φυτοπροστατευτικά προϊόντα

2006/0258 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τις στατιστικές για τα φυτοπροστατευτικά προϊόντα

1. ΙΣΤΟΡΙΚΟ ΤΗΣ ΥΠΟΘΕΣΗΣ

Ημερομηνία διαβίβασης της πρότασης στο ΕΚ και στο Συμβούλιο [έγγραφο COM(2006) 778 τελικό - 2006/0258(COD)]: | 11 Δεκεμβρίου 2006. |

Ημερομηνία γνωμοδότησης της Ευρωπαϊκής Οικονομικής και Κοινωνικής Επιτροπής: | 11 Ιουλίου 2007. |

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση: | 12 Μαρτίου 2008. |

Ημερομηνία έκδοσης της κοινής θέσης: | 20 Νοεμβρίου 2008. |

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Ο προτεινόμενος κανονισμός δημιουργεί ένα νομικό πλαίσιο και ορίζει εναρμονισμένους κανόνες για τη συλλογή και τη διάδοση των στατιστικών σχετικά με την πώληση και τη χρήση φυτοπροστατευτικών προϊόντων. Ειδικότερα, ορίζει τους κανόνες σχετικά με: τη συχνότητα συλλογής στοιχείων (ετήσια για τις πωλήσεις – κάθε 5 χρόνια για τη χρήση)· τις μεθόδους συλλογής των στοιχείων, με σημαντική ευελιξία για τα κράτη μέλη· τη μορφή και την περιοδικότητα των υποχρεώσεων υποβολής εκθέσεων, οι οποίες μπορούν να διευκρινιστούν λεπτομερέστερα από την Επιτροπή μέσω της διαδικασίας επιτροπολογίας. |

- Ο κανονισμός σχετικά με τις στατιστικές για τα φυτοπροστατευτικά προϊόντα είναι μέρος μιας δέσμης νομοθετικών μέτρων στα οποία συμπεριλαμβάνεται η πρόταση οδηγίας του Ευρωπαϊκού Κοινοβουλίου και του Συμβουλίου για τον καθορισμό πλαισίου κοινοτικής δράσης με σκοπό την επίτευξη αειφόρου χρήσης των φυτοφαρμάκων (COM(2006) 373 τελικό) και η πρόταση του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά φυτοπροστατευτικών προϊόντων (COM(2006) 388 τελικό), που εξετάζονται στο πλαίσιο της διαδικασίας συναπόφασης (Συμβούλιο Υπουργών Γεωργίας).

3. ΠΑΡΑΤΗΡΗΣΕΙΣ ΕΠΙ ΤΗΣ ΚΟΙΝΗΣ ΘΕΣΗΣ

3.1 Γενικές παρατηρήσεις

Το Ευρωπαϊκό Κοινοβούλιο γνωμοδότησε σε πρώτη ανάγνωση στις 12 Μαρτίου 2008. Η Επιτροπή αποδέχθηκε εξ ολοκλήρου, εν μέρει ή επί της αρχής 12 από τις 26 τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση. Πέντε από αυτές τις 12 τροπολογίες ενσωματώθηκαν, τουλάχιστον εν μέρει, στην κοινή θέση.

Η Επιτροπή αποδέχθηκε είτε εξ ολοκλήρου είτε επί της αρχής είτε εν μέρει, τις τροπολογίες που αποσαφηνίζουν και βελτιώνουν την πρότασή της. Σε αυτές περιλαμβάνονται τροποποιήσεις που επεξηγούν τα κριτήρια ποιότητας για τις επίσημες στατιστικές και το εύρος του στατιστικού απορρήτου, περιγράφουν καλύτερα τους στόχους της πρότασης και δημιουργούν σαφέστερη σχέση με άλλες νομοθετικές προτάσεις για τη θεματική στρατηγική στον τομέα των φυτοπροστατευτικών προϊόντων, ιδίως με το νέο κανονισμό για τη διάθεση φυτοπροστατευτικών προϊόντων στην αγορά, όσον αφορά την εφαρμογή των υποχρεώσεων υποβολής εκθέσεων και την αναθεώρηση του καταλόγου των προϊόντων. Η Επιτροπή εξέφρασε επιφυλάξεις όσον αφορά την επέκταση του πεδίου εφαρμογής των βιοκτόνων.

Η Επιτροπή απέρριψε κυρίως τις τροπολογίες που θεωρήθηκαν είτε περιττές ή αντίθετες με τις γενικές διατάξεις του κανονισμού (ΕΚ) αριθ. 322/97 του Συμβουλίου σχετικά με τις κοινοτικές στατιστικές[1] και τους κανόνες του ευρωπαϊκού στατιστικού συστήματος, είτε τεχνικώς ανέφικτες, πρόωρες ή αδικαιολόγητα επιβαρυντικές από διοικητική σκοπιά και για τους απαντώντες.

Η Επιτροπή θεωρεί ότι η κοινή θέση δεν αλλοιώνει την προσέγγιση ή τους σκοπούς της πρότασης και για το λόγο αυτό μπορεί να την υποστηρίξει ως έχει.

3.2. Λεπτομερή σχόλια

3.2.1. Τροπολογίες του Κοινοβουλίου που αποδέχθηκε η Επιτροπή και ενσωματώθηκαν εξ ολοκλήρου, εν μέρει ή επί της αρχής στην κοινή θέση

Οι τροπολογίες 5, 10, 13, 18 και 32 ενσωματώθηκαν, με ελαφρώς διαφορετική διατύπωση, στην κοινή θέση. Η τροπολογία 5 , πλήρως αποδεκτή από την Επιτροπή, καθιστά σαφέστερους τους στόχους του κανονισμού και ενσωματώθηκε πλήρως στην κοινή θέση του Συμβουλίου. H σχέση που συνάπτεται με την οδηγία-πλαίσιο για την αειφόρο χρήση των φυτοφαρμάκων με την τροπολογία 10 , η οποία αποσαφηνίζει τους στόχους της πρότασης, διατηρήθηκε από το Συμβούλιο αλλά περιορίστηκε αυστηρώς στο άρθρο 14 της οδηγίας. Οι τρεις περιπτώσεις της τροπολογίας 10, συμπεριλαμβανομένης της τελευταίας που αφορά την κατάρτιση ροών παραγωγής, η οποία δεν έγινε δεκτή από την Επιτροπή, απορρίφθηκαν από το Συμβούλιο. Η τροπολογία 13 , πλήρως αποδεκτή από την Επιτροπή, συνδέει την πρόταση με τον προτεινόμενο κανονισμό σχετικά με τη διάθεση φυτοπροστατευτικών προϊόντων στην αγορά και περιέχει ρητή αναφορά στις υποχρεώσεις υποβολής εκθέσεων. Η εν λόγω τροπολογία διατηρήθηκε σχεδόν αυτούσια στην κοινή θέση. Η τροπολογία 18 , που αφορά την προστασία των εμπιστευτικών δεδομένων και τον περιορισμό της χρήσης τους για στατιστικούς σκοπούς, έγινε κατ’ αρχήν δεκτή από την Επιτροπή και ενσωματώθηκε με μικρές αλλαγές στην κοινή θέση. Η τροπολογία 32 σχετικά με το περιεχόμενο της έκθεσης της Επιτροπής προς το Κοινοβούλιο, έγινε πλήρως δεκτή από την Επιτροπή και κατ’ ουσίαν δεκτή από το Συμβούλιο.

3.2.2. Τροπολογίες του Κοινοβουλίου που απορρίφθηκαν από την Επιτροπή, ενσωματώθηκαν όμως στην κοινή θέση εξ ολοκλήρου, εν μέρει ή επί της αρχής

Καμία.

3.2.3. Τροπολογίες του Κοινοβουλίου που έγιναν δεκτές από την Επιτροπή εξ ολοκλήρου, εν μέρει ή επί της αρχής, αλλά δεν ενσωματώθηκαν στην κοινή θέση

Οι τροπολογίες 3, 6, 11, 12, 19, 30 και 33 έγιναν δεκτές εν μέρει ή επί της αρχής από την Επιτροπή, αλλά δεν ενσωματώθηκαν στο κείμενο. Οι τρεις τροπολογίες 6, 11 και 33 αφορούσαν, τουλάχιστον εν μέρει, τη συμπερίληψη των βιοκτόνων προϊόντων στο αντικείμενο της πρότασης και τη συνεπαγόμενη αλλαγή της ονομασίας των φυτοπροστατευτικών προϊόντων σε φυτοφάρμακα. Η Επιτροπή δέχτηκε τη διεύρυνση του πεδίου εφαρμογής υπό την προϋπόθεση ότι θα συμφωνείτο ένα ρεαλιστικό πρόγραμμα με το Κοινοβούλιο. Η διεύρυνση αυτή δεν έγινε δεκτή από το Συμβούλιο. Οι τροπολογίες 3 και 30 που αφορούν τα πρότυπα των επίσημων στατιστικών απορρίφθηκαν και οι δύο από το Συμβούλιο, το οποίο, αντιθέτως, προσέθεσε τη νέα αιτιολογική σκέψη 8α και το άρθρο 3α για το ζήτημα αυτό. Η τροπολογία 12 , που αποσκοπεί στην ενδυνάμωση της σχέσης με τον κανονισμό για τη διάθεση φυτοπροστατευτικών προϊόντων στην αγορά, θεωρήθηκε επαχθής και απορρίφθηκε από το Συμβούλιο. Η τροπολογία 19 , σύμφωνα με την οποία ζητείται από την Επιτροπή τακτική αναθεώρηση του καταλόγου των ουσιών που περιλαμβάνονται στο παράρτημα ΙΙΙ, δεν έγινε δεκτή από το Συμβούλιο, το οποίο πρότεινε μια πιο ευέλικτη προσέγγιση στο νέο άρθρο 4 παράγραφος 2 στοιχείο α).

3.2.4. Τροπολογίες που απορρίφθηκαν από την Επιτροπή και το Συμβούλιο και δεν ενσωματώθηκαν στην κοινή θέση

Οι τροπολογίες 1, 7, 8, 21, 22, 26 και 34 είχαν ως σκοπό την επέκταση του πεδίου εφαρμογής του κανονισμού κατά τρόπο ώστε να καλύπτει τους τομείς της παραγωγής και των εισαγωγών-εξαγωγών, τις μη γεωργικές χρήσεις και τα βιοκτόνα. Οι τροπολογίες 14, 16, 25, 28 και 31 θεωρήθηκαν και από την Επιτροπή και από το Συμβούλιο ότι βρίσκονται σε αντίθεση με τους κανόνες του ευρωπαϊκού στατιστικού συστήματος. Για τις τροπολογίες 15 και 23 , που έχουν ως συνέπεια τη δημιουργία ειδικών υποχρεώσεων υποβολής εκθέσεων για τους παραγωγούς και όσους είναι υπεύθυνοι για τη διάθεση φυτοπροστατευτικών προϊόντων στην αγορά, θεωρήθηκε ότι υπάρχει επικάλυψη με παρόμοιες υποχρεώσεις που ορίζονται στον κανονισμό για τη διάθεση στην αγορά. Οι τροπολογίες αυτές δεν συμπεριλήφθηκαν στην κοινή θέση.

Όσον αφορά την επέκταση του πεδίου εφαρμογής του κανονισμού ώστε να καλύπτει τα βιοκτόνα προϊόντα, όπως είχε προτείνει το Κοινοβούλιο, η Επιτροπή γνώριζε ότι ήταν δύσκολο να συμπεριληφθούν τα προϊόντα αυτά εκείνη τη στιγμή και έχει τη γνώμη ότι έπρεπε να συμφωνηθεί ένα ρεαλιστικό πρόγραμμα για την επέκταση αυτή, χωρίς να τεθεί συγκεκριμένη προθεσμία στον κανονισμό. Η δυνατότητα επέκτασης του πεδίου εφαρμογής του κανονισμού εξαρτάται πάρα πολύ από την πρόοδο του προγράμματος αναθεώρησης για τα βιοκτόνα, για τα οποία δεν έχει ακόμη καθοριστεί χρονοδιάγραμμα. Η Επιτροπή αναγνωρίζει πλήρως τη σημασία των βιοκτόνων προϊόντων και έχει ήδη ξεκινήσει την εκτίμηση αντικτύπου τους στο πλαίσιο της θεματικής στρατηγικής για την αειφόρο χρήση των φυτοφαρμάκων. Ανάλογα με τα αποτελέσματα της εκτίμησης αντικτύπου, πρέπει να προταθούν ειδικά μέτρα για να εξεταστεί η σημασία της χρήσης των προϊόντων αυτών. Ωστόσο, η Επιτροπή δεν μπορεί σε αυτό το στάδιο να προβλέψει εάν θα χρειαστεί ειδική στατιστική προσέγγιση ή εάν επαρκούν τα συνήθη μέτρα για την υποβολή εκθέσεων. Συνεπώς, το θέμα των βιοκτόνων πρέπει να αποσυνδεθεί από το θέμα των φυτοπροστατευτικών προϊόντων.

3.2.5. Αλλαγές που επέφερε το Συμβούλιο στην πρόταση

Το Συμβούλιο πρότεινε τις εξής κύριες αλλαγές στην πρόταση της Επιτροπής:

Αξιολόγηση της ποιότητας: Το Συμβούλιο προσέθεσε ένα νέο άρθρο 3α για την αξιολόγηση της ποιότητας.Οι διαστάσεις που αφορούν την αξιολόγηση της ποιότητας έχουν ήδη περιληφθεί σε άλλες βασικές πράξεις σχετικές με τις στατιστικές[2]. Η Επιτροπή μπορεί να υποστηρίξει αυτήν τη διασάφηση των κανόνων για την αξιολόγηση της ποιότητας.

Μέτρα εφαρμογής: Το άρθρο που προσέθεσε το Συμβούλιο για την αξιολόγηση της ποιότητας είναι αρκετά συγκεκριμένο. Συνεπώς, διαγράφηκε η αναφορά στη διαδικασία της επιτροπολογίας για τις εκθέσεις ποιότητας και τα μέτρα υποβολής εκθέσεων. Το κείμενο για την υιοθέτηση από την Επιτροπή του ορισμού της «καλλιεργούμενης έκτασης στην οποία χρησιμοποιήθηκαν φυτοφάρμακα» μετακινήθηκε από το παράρτημα ΙΙ στο άρθρο 4. Το κείμενο για τη δυνατότητα της Επιτροπής να τροποποιεί την εναρμονισμένη ταξινόμηση μετακινήθηκε από το παράρτημα ΙΙΙ στο άρθρο 4 και η λύση που προτείνει το Συμβούλιο είναι πιο ευέλικτη από ό,τι η τακτική αναθεώρηση που προτείνεται από το Κοινοβούλιο (τροπολογία 19). Η Επιτροπή μπορεί να υποστηρίξει την ταξινόμηση αυτή και την απλοποίηση για τα μέτρα εφαρμογής.

Κάλυψη της συλλογής στοιχείων για τη χρήση: Το Συμβούλιο θέλησε να δώσει μεγάλη ευχέρεια κινήσεων στα κράτη μέλη ως προς την επιλογή των καλλιεργειών που θα καλύπτονται και όρισε νέα κατώφλια για τη συλλογή στοιχείων σχετικά με τη χρήση των φυτοπροστατευτικών προϊόντων στο παράρτημα ΙΙ. Ο συνδυασμός των απαιτήσεων σχετικά με την αντιπροσωπευτικότητα των καλλιεργειών και των ουσιών που χρησιμοποιούνται σε σχέση με τα εθνικά σχέδια δράσης που διεξάγουν τα κράτη μέλη στο πλαίσιο της θεματικής στρατηγικής για την αειφόρο χρήση των φυτοφαρμάκων μπορεί να προσφέρει επαρκείς εγγυήσεις ότι θα είναι επαρκής η κάλυψη και θα επιτρέψει να γίνουν συγκρίσεις των αποτελεσμάτων μεταξύ κρατών μελών. Επιπλέον, στην αιτιολογική έκθεσή του το Συμβούλιο θεωρεί ότι η αξιολόγηση των αποτελεσμάτων του κανονισμού ύστερα από πέντε χρόνια θα επιτρέψει, εάν χρειαστεί, την αλλαγή της επιλογής των καλλιεργειών. Η Επιτροπή μπορεί, κατά συνέπεια, να υποστηρίξει τη συμβιβαστική αυτή λύση.

Νέοι ορισμοί: Οι ορισμοί του άρθρου 2 τροποποιήθηκαν ελαφρά και νέοι ορισμοί προστέθηκαν για να εξασφαλιστεί η συνοχή με άλλες συναφείς βασικές πράξεις για τις στατιστικές. Η Επιτροπή συμφωνεί με τις αλλαγές αυτές.

Λοιπές αλλαγές: Επιπλέον, το Συμβούλιο αφαίρεσε από τις αιτιολογικές σκέψεις όλες τις αναφορές στην παραγωγή και διανομή φυτοπροστατευτικών προϊόντων και σε ενδεχόμενη επέκταση του πεδίου εφαρμογής για τη συμπερίληψη των βιοκτόνων. Οι αιτιολογικές σκέψεις για την επικουρικότητα και την αναλογικότητα, καθώς και για τη διαδικασία της επιτροπολογίας, αναδιατυπώθηκαν και προστέθηκε μια ειδική αιτιολογική σκέψη για τη διαβίβαση των στοιχείων υπό την επιφύλαξη του στατιστικού απορρήτου. Οι αλλαγές αυτές είναι συνεπείς με τη συνολική θέση της Επιτροπής όσον αφορά το πεδίο εφαρμογής του κανονισμού και η Επιτροπή συμφωνεί, κατά συνέπεια, με τις αλλαγές αυτές.

4. ΣΥΜΠΕΡΑΣΜΑ

Οι αλλαγές που εισήχθησαν με την κοινή θέση του Συμβουλίου είναι δεκτές από την Επιτροπή διότι οδηγούν σε μια ρεαλιστική συμβιβαστική λύση μεταξύ, αφενός, της ανάγκης για αξιόπιστα και συγκρίσιμα στοιχεία για τη μέτρηση της προόδου προς μια πιο αειφόρο χρήση των φυτοφαρμάκων και προς τη μείωση των κινδύνων και, αφετέρου, της δυσκολίας που αντιμετωπίζουν τα περισσότερα κράτη μέλη για την καθιέρωση ενός νέου συστήματος συλλογής στοιχείων και της συλλογής επαρκώς αναλυτικών και συγκρίσιμων στοιχείων για τις ανάγκες του παρόντος κανονισμού.

Γενικά, οι αλλαγές που επέφερε το Συμβούλιο βασίζονται στην πρόταση της Επιτροπής και, κατά συνέπεια, η Επιτροπή μπορεί να δεχθεί την κοινή θέση.

[1] ΕΕ L 52 της 22.2.1997, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

[2] Κανονισμός (ΕΚ) αριθ. 453/2008 του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με τις τριμηνιαίες στατιστικές για τις κενές θέσεις εργασίας στην Κοινότητα (ΕΕ L 145 της 4.6.2008, σ. 234).